ΔΕΛΤΙΟ ΤΥΠΟΥ ΤΗΣ ΕΝΩΣΗΣ ΣΥΛΛΟΓΩΝ ΓΟΝΕΩΝ ΚΑΙ ΚΗΔΕΜΟΝΩΝ ΓΑΛΑΤΣΙΟΥ
Δήμαρχος Γαλατσίου 7/10/2026 « Εντοπίσαμε ότι όντως υπήρξε μικρή διαρροή φυσικού αερίου στον λέβητα στο 1ο ΕΠΑΛ Γκράβας»
    Σήμερα 7/10 πραγματοποιήθηκε μαζική κινητοποίηση μαθητών, γονιών και εκπαιδευτικών στο Δημαρχείο Γαλατσίου. Ακολούθησε συνάντηση εκπροσώπων της Ένωσης Συλλόγων Γονέων Γαλατσίου, της Ένωσης Συλλόγων Γονέων του 5ου ΔΚ Αθήνας, Συλλόγων Γονέων από τα σχολεία της Γκράβας και μαθητών με τον Δήμαρχο Γαλατσίου, Γιώργο Μαρκόπουλο.
     Ακούσαμε πολλά και για ακόμα μια φορά επιβεβαιώθηκε ότι δεν έχει γίνει ακόμα κανένας απαραίτητος και ενδελεχής έλεγχος στις εγκαταστάσεις. 
     Όμως ανάμεσα στα πολλά, ομολόγησε μπροστά σε όλους ότι εντοπίστηκε μικρή διαρροή φυσικού αερίου στον λέβητα κάτω από το 1ο ΕΠΑΛ!
     Την ίδια στιγμή που εντοπίστηκε η διαρροή Δήμος Αθήνας, Δήμος Γαλατσίου, Διευθύνσεις Εκπαίδευσης διαβεβαίωναν ότι τα σχολεία είναι απόλυτα ασφαλή και καλούσαν μαθητές, γονείς και εκπαιδευτικούς να κάνουν κανονικό μάθημα και να διατηρήσουν την ψυχραιμία τους!!!
     Και την ίδια ώρα ο καθένας από αυτούς αρνείται να πάρει την ευθύνη γιατί όλοι έχουν ευθύνη! 
Μάλιστα, δε δίστασε να βάλει το εξής δίλημμα:
Αν θέλετε ασφαλή σχολεία θα πρέπει να αποδεχτείτε ότι τον χειμώνα δεν θα έχουν θέρμανση τα σχολικά κτίρια αφού η παροχή φυσικού αερίου θα πρέπει να παραμείνει κλειστή!!!
     Επιβεβαιώνεται και δικαιολογείται ακόμα περισσότερο η ανησυχία, η οργή των μαθητών, των γονιών και των εκπαιδευτικών!
     Επιβεβαιώνεται ότι είναι ανάγκη να συνεχίσουμε τον αγώνα μας μέχρι να παρθούν όλα τα απαραίτητα μέτρα για την ασφαλή λειτουργία του σχολικού συγκροτήματος της Γκράβας. ΑΠΑΙΤΟΥΜΕ:
Να γίνουν τώρα όλοι οι απαραίτητοι ενδελεχείς έλεγχοι σε όλα τα κτίρια, να δοθούν απαντήσεις για την αιτία της οσμής και να υπάρχει έγγραφη βεβαίωση από αρμόδιο κρατικό φορέα ότι όλα είναι ασφαλή για να επιστρέψουν οι μαθητές και οι εκπαιδευτικοί πίσω στα σχολεία.
Ο αγώνας αυτός είναι αγώνας όλων των γονιών και των Συλλόγων Γονέων! Κανένα σχολείο στο Γαλάτσι δεν είναι ασφαλές!

